വികസനത്തിനൊരുങ്ങി തമ്മനംപുല്ലേപ്പടി റോഡ് കൊച്ചി: നഗരത്തിനുള്ളിലെ വാഹന യാത്രകള്ക്ക് വേഗം പകരാന് കഴിയുന്ന തമ്മനംപുല്ലേപ്പടി റോഡിന്റെ വികസന നടപടികള്ക്കു ദൂരം കുറയുന്നു. റോഡ് വികസനത്തിനു സൗജന്യമായി വിട്ടുനല്കിയതും പണം കൊടുത്ത് ഏറ്റെടുത്തതുമായ ഭൂമി തരംതിരിച്ച് പൊതുമരാമത്ത് വകുപ്പിനു കൈമാറിയുള്ള കരട് വിജ്ഞാപനം നഗരസഭ പുറപ്പെടുവിച്ചതോടെയാണ് വികസന പ്രവര്ത്തനങ്ങള്ക്ക് വേഗത കൂടാനൊരുങ്ങുന്നത്. പിഡബ്ല്യുഡിക്ക് റോഡ് കൈമാറിയിട്ടില്ല, ഡിപിആര് തയാറാക്കിയില്ല എന്നിവയായിരുന്നു റോഡ് വികസനത്തിനായി കിഫ്ബി ഫണ്ട് ലഭ്യമാകുന്നതിന് തടസമായിരുന്ന പ്രധാന രണ്ടു കാരണങ്ങള് . സ്ഥലം പൊതുമരാമത്ത് വകുപ്പിനു കൈമാറി വിജ്ഞാപനമിറക്കുന്നതിന്റെ ഭാഗമായി ആദ്യഘട്ടത്തില് ടി.ജെ. വിനോദ് എംഎല്യുമായി മേയര് എം. അനില്കുമാര് ചര്ച്ച നടത്തി. തുടര്ന്ന് മേയറും എംപിയും എംഎല്എയും കളക്ടറും ചേര്ന്ന് സ്ഥലപരിശോധനയും റിവ്യൂ മീറ്റിംഗും നടത്തി വിജ്ഞാപനമിറക്കാനുളള നടപടിക്രമങ്ങള് വേഗത്തിലാക്കുകയായിരുന്നു. ഈ വിജ്ഞാപനത്തിന്റെ കരട് രൂപമാണ് നഗരസഭ പുറപ്പെടുവിച്ചത്. റോഡ് നിയമപരമായി കൈമാറാതിരുന്നതിനാല് ഇംപ്ലിമെന്റിംഗ് ഏജന്സിയായ കെആര്എഫ്ബി പദ്ധതിയുടെ ഡിപിആര് തയാറാക്കുന്നതിനു വിമുഖത പ്രകടിപ്പിച്ചിരുന്നു. പിന്നീട് കളക്ടറുമായി നടത്തിയ ചര്ച്ചയെ തുടര്ന്ന് കെആര്എഫ്ബിക്ക് ഡിപിആര് തയാറാക്കുന്നതിനുളള നിര്ദേശം നല്കുകയായിരുന്നു. കോവിഡ് രോഗവ്യാപനത്തിന്റെ പശ്ചാത്തലത്തിലാണ് ഡിപിആര് തയാറാക്കല് നടപടികള് പൂര്ത്തിയാകാന് വൈകിയത്. കരട് വിജ്ഞാപനം അന്തിമമാകുന്നതോടെ ഡിപിആര് കൂടി തയാറായ പശ്ചാത്തലത്തില് കിഫ്ബി ഫണ്ട് ലഭ്യമാക്കി പദ്ധതി പ്രവര്ത്തനങ്ങള് ആരംഭിക്കാനാകും.